Nærri níu þúsund manns nýttu Ferðagjöf stjórnvalda í gær, en frestur til þess rann út á miðnætti. Flughermir, bensínstöðvar, hótel, Bláa lónið og skyndibitastaðir verma efstu tíu sætin meðal fyrirtækja. 403 milljónir fóru til veitingastaða í formi gjafarinnar.
Frestur til að nýta Ferðagjöfina rann út á miðnætti. Um níu þúsund manns notuðu hana í gær. Ný gjöf verður aðgengileg í dag og gildir hún út september. Bensínstöðvar og skyndibitastaðir eru meðal vinsælustu fyrirtækjanna.
Í gær voru rúmlega 28 þúsund ferðagjafir ónýttar. Greinilega ákvað töluverður fjöldi að nota hana á síðustu stundu, eins og margra Íslendinga er siður, það er að segja fyrir miðnætti í gær. Samkvæmt uppfærðum tölum Ferðamálastofu eru nú ríflega 19 þúsund ferðagjafir ónýttar, og þar með ónýtar, sem þýðir að nærri níu þúsund manns greiddu með gjöfinni á einn eða annan hátt í gær.
Elías Gíslason er forstöðumaður gæða- og þróunarsviðs Ferðamálastofu.
þegar við horfum yfir heildarnotkunina, þá eru það veitingastaðir, sem tróna á toppnum. Svo er það gistingin, afþreyingin og svo samgöngurnar.
Samtals hefur rúmur milljarður verið greiddur til hinna ýmsu fyrirtækja með þessu fyrirkomulagi, langmest á höfuðborgarsvæðinu. Veitingastaðir höluðu inn um 400 milljónum í heild en sé litið til stakra fyrirtækja er það flughermirinn Fly Over Iceland sem hefur vinninginn, með 53 milljónir. N1 og Olís eru með samtals tæpar 100 milljónir og skyndibitastaðirnir KFC, Dómínós og Hlöllabátar sem fengu saman tæpar 80 milljónir frá ríkinu í formi ferðagjafarinnar.
Nú er ný ferðagjöf upp á 5000 krónur orðin aðgengileg öllum fullorðnum Íslendingum og gildir hún út september. Elías hvetur fólk að bíða ekki fram á síðustu stundu með að nota hana, eins og þá fyrri.
Það var töluvert mikið um það að fólk væri að hringja í okkur og fólk sem er að koma að ferðagjöfinni, hvernig þeir gætu nýtt hana svona síðustu dagana. Þannig að við hvetjum fólk til að vera tímanlega núna, og að nýta ferðagjöfina.
Nærri níu þúsund manns nýttu fyrri Ferðagjöf stjórnvalda í gær, en frestur til þess rann út á miðnætti. Flughermir, bensínstöðvar, hótel, Bláa lónið og skyndibitastaðir verma efstu tíu sætin meðal fyrirtækja. 403 milljónir fóru til veitingastaða í formi gjafarinnar.